[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 6.11.2007

COM(2007) 657 окончателен

Предложение за

РЕШЕНИЕ НА СЪВЕТА

относно принципите, приоритетите и условията на Европейското партньорство с Босна и Херцеговина и за отмяна на Решение 2006/55/ЕО

(представена от Комисията)

ОБЯСНИТЕЛЕН МЕМОРАНДУМ

На 19 и 20 юни 2003 г. Европейският съвет в Солун одобри „Плана от Солун за Западните Балкани“, с който се въвежда Европейското партньорство като средство за осъществяване на европейската перспектива в развитието на страните от Западните Балкани.

На 30 януари 2006 г. Съветът прие ревизираното Европейско партньорство с Босна и Херцеговина, основаващо се на предложение на Комисията, представено на 9 ноември 2005 г. Партньорствата съдържат краткосрочни и средносрочни приоритети. От държавите се очаква да изпълнят краткосрочните приоритети в рамките на една до две години.

По тази причина Комисията счита за уместно да представи предложение за актуализирано партньорство с Босна и Херцеговина. Това обновено партньорство се основава на разпоредбите на Регламент (ЕО) № 533/2004 на Съвета от 22 март 2004 г. и отчита новите тенденции, разгледани в Доклада за напредъка от 2007 г. То изброява краткосрочни и средносрочни приоритети в подготовката на страната за по-нататъшна интеграция към Европейския съюз.

В отговор на Европейското партньорство компетентните власти в Босна и Херцеговина следва да разработят план с график и конкретни мерки, които Босна и Херцеговина възнамерява да предприеме за тази цел. Комисията ще извършва редовен мониторинг на напредъка в изпълнението на приоритетите.

Приоритетите на Европейското партньорство съставляват основа за планиране на финансовата помощ от Общността, която ще продължи да бъде отпускана в рамките на съответните финансови инструменти, по-специално Регламент (ЕО) № 1085/2006 на Съвета от 17 юли 2006 г. за създаване на Инструмент за предприсъединителна помощ (ИПП).

Това предложение за решение на Съвета няма финансови последствия. Предвид изложеното по-горе, Комисията приканва Съвета да приеме приложеното предложение за решение на Съвета.

Предложение за

РЕШЕНИЕ НА СЪВЕТА

относно принципите, приоритетите и условията на Европейското партньорство с Босна и Херцеговина и за отмяна на Решение 2006/55/ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид изменения Регламент (ЕО) № 533/2004 на Съвета от 22 март 2004 г. за установяване на европейски партньорства в рамките на процеса на стабилизиране и асоцииране[1], и по-специално член 2 от него,

като взе предвид предложението на Комисията,

като има предвид, че:

(1) Проведеният на 19 и 20 юни 2003 Европейски съвет в Солун одобри въвеждането на европейските партньорства като средство за осъществяване на европейските перспективи на страните от Западните Балкани.

(2) Регламент (ЕО) № 533/2004 предвижда Съветът да взема решения относно принципите, приоритетите и условията на европейските партньорства и относно евентуални последващи изменения. Според регламента следващият етап от европейските партньорства ще се осигури чрез механизмите, установени в рамките на процеса на стабилизиране и асоцииране, и най-вече чрез годишни доклади за напредъка.

(3) На 30 януари 2006 г. Съветът прие второто Европейско партньорство с Босна и Херцеговина[2].

(4) В документа на Комисията относно стратегията за разширяване и основните предизвикателства за 2006—2007 г. се посочва, че партньорствата ще бъдат актуализирани в края на 2007 г.

(5) На 12 юни 2006 г. Съветът прие Регламент (ЕО) № 1085/2006 за създаване на Инструмент за предприсъединителна помощ (ИПП)[3], с който се подновява рамката за финансова помощ за страните в процес на предприсъединяване.

(6) Следователно е целесъобразно да се приеме ревизирано Европейско партньорство, обновяващо настоящото партньорство, с цел да се формулират актуализирани приоритети за по-нататъшна работа въз основа на заключенията на Доклада от 2007 г. за напредъка на Босна и Херцеговина в подготовката за по-нататъшна интеграция към Европейския съюз.

(7) За да подготвят по-нататъшната интеграция към Европейския съюз, компетентните органи в Босна и Херцеговина следва да разработят план с график и конкретни мерки в отговор на приоритетите на това Европейско партньорство.

(8) Решение 2006/55/ЕО следва да бъде отменено,

РЕШИ:

Член 1

Принципите, приоритетите и условията на Европейското партньорство с Босна и Херцеговина се излагат в приложението.

Член 2

Прегледът на изпълнението на Европейското партньорство се извършва посредством механизмите, установени в рамките на процеса на стабилизиране и асоцииране, и най-вече чрез годишни доклади за напредъка, които се представят от Комисията.

Член 3

Решение 2006/55/ЕО се отменя.

Член 4

Настоящото решение влиза в сила на третия ден след публикуването му в Официален вестник на Европейския съюз .

Съставено в Брюксел, на […] година.

За Съвета:

Председател

ПРИЛОЖЕНИЕ: ЕВРОПЕЙСКО ПАРТНЬОРСТВО С БОСНА И ХЕРЦЕГОВИНА ОТ 2007 г.

1. ВЪВЕДЕНИЕ

Европейският съвет одобри въвеждането на европейските партньорства като средство за реализиране на европейските перспективи на страните от Западните Балкани. Предложеното ревизирано партньорство актуализира второто партньорство въз основа на заключенията от Доклада на Комисията от 2007 г за напредъка на Босна и Херцеговина. Предложението посочва настоящи и нови приоритети за действие. Новите приоритети са приспособени към конкретните нужди и степента на подготовка на страната и при необходимост ще бъдат актуализирани. Босна и Херцеговина следва да разработи план, включващ график и специфични мерки за изпълнение на приоритетите на Европейското партньорство. Партньорството предвижда също насоки за финансова помощ за страната.

2. ПРИНЦИПИ

Процесът на стабилизиране и асоцииране остава рамката на европейския курс на страните от Западните Балкани по пътя към тяхното бъдещо присъединяване. Приоритетите за Босна и Херцеговина са свързани с нейния капацитет да изпълни критериите, формулирани от Европейския съвет в Копенхаген от 1993 г., и с условията, предвидени в процеса за стабилизиране и асоцииране, и най-вече условията, дефинирани от съвета в неговите заключения от 29 април 1997 г. и 21 и 22 юни 1999 г., в съдържанието на Заключителната декларация от срещата на върха в Загреб от 24 ноември 2000 г. и в Плана от Солун.

3. ПРИОРИТЕТИ

Приоритетите, изброени в настоящото Европейско партньорство, са подбрани въз основа на това дали е реалистично да се очаква от Босна и Херцеговина да ги изпълни или да постигне значителен напредък в изпълнението им през следващите няколко години. Разграничават се краткосрочни приоритети, които се очаква да бъдат изпълнени в рамките на една до две години, и средносрочни приоритети, които се очаква да бъдат изпълнени в рамките на три до четири години. Приоритетите се отнасят както до законодателството, така и до неговото прилагане.

Предвид необходимостта да се определят приоритети следва да се отбележи, че пред Босна и Херцеговина определено стоят и други задачи за изпълнение, които могат да се превърнат в приоритети в бъдещо партньорство, като се отчита и бъдещият напредък на страната .

Сред краткосрочните приоритети са дефинирани такива, които са ключови, и те са обособени в началото на списъка. Редът, в който са подредени тези ключови приоритети, не отговаря на степента на тяхната важност.

3.1. Краткосрочни приоритети

Ключови приоритети

- Приемане на законодателство за реформа в полицията на държавно равнище и на равнище на федеративните единици в съответствие с трите принципа на ЕО и начало на изпълнението ѝ.

- Пълно сътрудничество на Международния наказателен трибунал за бивша Югославия (МНТБЮ), включително чрез активно участие в задържането на всички обвинени от МНТБЮ, които са на свобода.

- Приемане на необходимото законодателство за обществените радио и телевизия на равнището на Федерацията Босна и Херцеговина. Провеждане на реформа в обществените радио и телевизия.

- Прилагане на стратегията за реформа на публичната администрация от 2006 г. и гаранции, че федералните министерства и институции разполагат с подобаващо финансиране и функционално и добро оборудване, особено по отношение на сграден фонд и персонал.

- Укрепване на административния капацитет в подготовката за изпълнение на ангажиментите по Споразумението за стабилизиране и асоцииране (САА) и Междинното споразумение (МС).

- Продължаване на усилията за постигане на помирение между гражданите на страните в региона и активизиране на усилията за намиране на окончателни решения на неуредени двустранни въпроси, по-конкретно граничи проблеми.

- Осъществяване на съществен напредък в създаването на единно икономическо пространство в Босна и Херцеговина, което да насърчава свободното движение на стоки, капитали, услуги и хора.

- Разчупване на структури и схеми, които нарушават функционирането на пазара на труда, по-специално данъчното облагане на труда, равнищата на социални плащания и механизмите за фиксиране на заплащането, за да се повиши трудовото участие и заетостта.

- Предприемане на мерки за постигане на функционални и устойчиви институционални структури и по-добро спазване на правата на човека и основните свободи включително, ако е необходимо, чрез договаряне и приемане на промени в конституцията на Босна и Херцеговина.

Политически критерии

Демокрация и върховенство на закона

Конституция/Управление

- Предприемане на стъпки за обезпечаване на парламента на Босна и Херцеговина с достатъчно технически ресурси и персонал.

- Структурирана и институционализирана координация между държавата и федеративните единици чрез установяване на функциониращи механизми за политическо, законодателно и техническо.

- Гаранции за надлежни последващи марки, предприети въз основа на докладите на върховните одитни институции в Босна и Херцеговина срещу лицата носещи отговорност за нарушения.

Парламент/Избори

- Изменение на избирателните закони за кандидати за Президентството и на Народното събрание, за да се гарантира пълно спазване на Европейската конвенция за правата на човека и на следприсъединителните ангажименти към Съвета на Европа.

Публична администрация

- Обезпечаване на Службата за координация на публичната администрация с необходимите човешки и материални ресурси, за да изпълнява своята дейност.

- По-нататъшно подобряване на процедурите за набиране на служители, основаващи се на обективни критерии за отчитане на заслуги и достойнства, като се гарантира прозрачността и незабавното назначаване на достатъчно квалифицирани държавни служители.

- Хармонизиране на законодателството за държавния служител, за да се изгради отговорна и ефективна държавни служба, основана на професионални критерии за служебно израстване.

- Завършване на обединяването на държавния омбудсман с омбудсманите на федеративните единици и гарантиране на необходимите ресурси за доброто функциониране на службата на държавния омбудсман.

Съдебна система

- Укрепване на независимостта и отчетността на съдебната система и подобряване нейната ефективност, включително чрез наваксване на изоставането в съдопроизводството.

- Приемане и привеждане в изпълнение на стратегия за развитие на съдебната система.

- Гарантиране на подходящо обучение на магистратите, по-специално по отношение на законодателството за правата на човека и по въпроси, свързани с прилагането на Споразумението за стабилизиране и асоцииране.

Антикорупционна политика

- Приемане и прилагане на подробен план за действие срещу корупцията въз основа на националната антикорупционна стратегия.

- Изпълнение на препоръките на групата „Държави срещу корупцията“ (GRECO) и на задълженията, произтичащи от международни конвенции относно корупцията.

- Енергично съдебно преследване на корупцията и възприемане на политика на нулева толерантност по отношение на корупцията.

- Гарантиране на правилното прилагане на закона относно конфликтите на интереси.

Права на човека и защита на малцинствата

- Премахване на разпоредбите относно смъртното наказание от конституцията на Република Сръбска.

- По-добро прилагане на международните конвенции, ратифицирани от Босна и Херцеговина, включително на изискванията за отчитането.

- Договаряне на цялостна реформа на местата за лишаване от свобода и гарантиране на изграждането на държавен затвор.

- По-нататъшно усъвършенстване на правната рамка по отношение на малцинствата, така че тя напълно да отговаря на изискванията на Рамковата конвенция на Съвета на Европа за националните малцинства, гаранции за прилагането ѝ на територията на Босна и Херцеговина.

- Гарантиране на доброто функциониране на Съвет за националните малцинства на Босна и Херцеговина и съответните органи на равнище федеративна единица.

- Разработване и прилагане на всички секторни планове за действие по националната стратегия за ромите като част от цялостна стратегия за намаляване на бедността и за социално приобщаване.

- Продължаване на работата за изваждането от центрове за постоянно пребиваване, доразвитие на обществени услуги по места и за подпомагане на зависимите лица, включително в сферата на психичното здраве.

Регионални въпроси и международни задължения

- Принос към утвърждаването на регионалното сътрудничество, на помирението и добрите добросъседски отношения, в това число като се спомага за прехода от Пакта за стабилност към собствена, регионално изградена рамка за сътрудничество и към ефективно прилагане на Централноевропейското споразумение за свободна търговия (CEFTA).

- Разширяване на сътрудничеството със съседни държави, най-вече по отношение на трансграничното сътрудничество, борбата с организираната престъпност, трафика и контрабандата, съдебното сътрудничеството и управлението на границите.

- Принос за решаването на неуредените гранични въпроси със съседни държави.

- Гаранции, че фондът за завърналите се бежанци е достатъчно добре финансиран и е напълно оперативен. Принос за пълното прилагане на Декларацията от Сараево. Завършване на процеса на завръщане на бежанци и постигане на значителен напредък по отношение на тяхната икономическа и социална интеграция.

Икономически критерии

- Укрепване на макроикономическата стабилност чрез гарантиране на устойчива финансова позиция и използване на пруденциални инструменти за запазване на финансова стабилност в светлината на бързото развитие на финансовото посредничество.

- Ускоряване на приватизационния процес с цел да се прехвърли 5-10% от капитала, който е публична собственост, към частния сектор, като за Федерацията се достигне горната граница.

- Разработване на механизми за фискален надзор, основани на фискални правила и институционално сътрудничество, който насърчават фискалната дисциплина в рамките на федеративните единици и между единиците и държавните институции; Създаване на подходяща среда за институционално сътрудничество в рамките на добре функциониращ Национален фискален съвет.

- Финализиране на раняването на вътрешните плащания с платежния капацитет на бюджета, и постигане на устойчива тенденция за намаляване на държавния дълг.

- Усъвършенстване на корпоративното управление чрез постигане на значителен напредък в преструктурирането и ликвидацията на губещите държавните предприятия.

- Гарантиране правилно функциониране на търговските съдилища, по-специално увеличаване на капацитета съдилищата за по-ефективното провеждане на процедурите по корпоративна несъстоятелност/ликвидация.

Европейски стандарти

Вътрешен пазар

Свободно движение на стоки

- Усъвършенстване и прилагане на законовата рамка за стандартизация, метрология, акредитация и сертификация на продуктите с оглед на привеждането ѝ в съответствие със стандартите най-добрата практика на ЕС; По-нататъшно сближаване на техническите разпоредби с тези от достиженията на общностното право ; увеличаване на капацитета на качествената инфраструктура и институциите, създаване на правна основа за процедурите за оценка на съответствието.

- Гарантиране на постоянен напредък в приемането на европейските стандарти (ENs).

- Създаване на механизъм за вътрешно консултиране и оповестяване на нови технически разпоредби преди приемане на мерки, които оказват влияние на търговията.

- Гарантиране на напълно работеща агенция за надзор на пазара и по-нататъшни стъпки за изграждане на структура за надзор на пазара, съответстваща на изискванията на достиженията на общностното право в областта на свободното движение на стоки.

- Приемане да държавно законодателство относно фармацевтичните и медицински средства и създаване на държавна фармацевтична агенция.

Движение на хора, услуги и право на установяване

- Привеждане на банковия надзор на държавно равнище (заедно със спомагателните надзорните дейности) и гарантиране на ефективното функциониране на надзорния орган в съответствие с Базелските основни принципи за ефективен банков надзор.

- Приемане на законодателство на държавно равнище относно задълженията.

- Гарантиране на доброто функциониране на осигурителната агенция на Босна и Херцеговина, която гарантира наличието на единен вътрешен осигурителен пазар.

- Създаване на съгласувана законодателна и нормативна рамка за капиталовите пазари, за да се гарантира съществуването на единно икономическо пространство; и създаване на адекватна институционална рамка за координация на законодателството и политиките към капиталовите пазари.

Свободно движение на капитали

- По-нататъшен напредък в премахването на ограниченията относно задгранични трансфери на капитали.

Митници и данъчна система

- По-нататъшно сближаване на митническото и данъчното законодателство и процедурите с достиженията на общностното правото ; своевременно актуализиране на митническата тарифа на Босна и Херцеговина въз основа на най-новата Комбинирана номенклатура.

- Гаранции, че правната рамка за свободни зони съответства на стандартите на ЕС и позволява съответния надзор на свободните зони.

- Гарантиране на правилно прилагане на правилата за произход, включително и за диагонална комулация.

- Прилагане на правилата за митническо остойностяване в съответствие с международните стандарти и практики.

- Премахване на данъци, които имат ефекта на мита (митнически такси за обработка на митнически декларации).

- По-нататъшно подобряване на административния капацитет за прилагане на митническото и данъчно законодателство и за борба срещу корупцията, трансграничната престъпност и укриването на данъчни задължения.

- Договаряне на постоянна формула за разпределяне на постъпленията от косвени данъци между държавата, федеративните единици и областта Бръчко .

- Спазване на принципите на Кодекса за поведение при данъчно облагане на предприятия, като се гарантира, че новите данъчни мерки са в съответствие с тези принципи.

Конкуренция

- Усъвършенстване на съществуващото антитръстово законодателство в съответствие с изискванията на Споразумението за стабилизиране и асоцииране и укрепване на административния капацитет на Съвета по конкуренция.

- Ускоряване на подготовката в сферата на държавни помощи, най-вече чрез приемане на необходимото законодателство, чрез създаване на оперативно независим орган за надзор на държавни помощи и гарантиране на прозрачността на всички предоставени помощи в Босна и Херцеговина.

Обществени поръчки

- Гарантиране правилното функциониране на единната система за обществени поръчки и прилагане на законодателството и процедурите в областта на обществените поръчки. Продължаване развитието на административния капацитет.

Законодателство за интелектуалната собственост

- Превръщане на Института за интелектуална собственост в напълно работеща структура, така че да може да изпълнява ефективно задачите си за прилагане и привеждане в действие на съществуващата правна рамка.

- Подготвяне на план за действие за изграждане на необходимия капацитет за прилагане и привеждане в действие на законодателство за интелектуалната собственост, с особено внимание към необходимостта от специализирано обучение за правоприлагащите органи, съдиите, прокурорите и данъчните служители.

- Подобряване на сътрудничеството сред правоприлагащите органи и между всички съответни заинтересовани страни с цел да се укрепи правоприлагането и да се положи началото разработване на кампании за информиране на обществеността и за промяна на обществените нагласи.

Политика на трудовата заетост и социална политика

- По-нататъшно развитие на политиките за социално приобщаване и социална закрила.

- Разработване на механизми за социален диалог.

- Полагане на по-нататъшни усилия за подобряване на положението на хората с увреждания.

- Изграждане на адекватни административни структури и капацитет в сферата на здравеопазването и защитата на потребителите.

Образование и научни изследвания

- Прилагане на федералния закон за висшето образование, проправяйки пътя за прилагането на основните елементи на Болонски процес и Лисабонската конвенция за признаване.

- Разрешаване на проблема с фрагментацията на образователната система и застъпването на функции между различните организационни равнища. Разработване на политика и стратегическо планиране за повишаване качеството на образованието.

- Предприемане на мерки за предотвратяване на сегрегацията на деца по етнически признаци в училище.

- Подписване и ратифициране на Конвенцията на ЮНЕСКО за защита и насърчаване на многообразието в проявлението на културите.

- Начало на изработването на интегрирана научноизследователска политика.

Въпроси, свързани със СТО

- Продължаване на реформите необходими, за да бъдат спазени правилата и задълженията на СТО и продължаване на работата за присъединяване към СТО.

Секторни политики

Индустрия и малки и средни предприятие (МСП)

- Създаване на последователна правна и институционална рамка за МСП с цел да се приложи правилно Хартата за МСП.

- Приемане на предложената стратегия за МСП, обхващаща цялата страна и изграждане на необходимия минимален капацитет на държавно равнище за гарантиране на последователна и координирана политика за МСП в цялата страна, включително на национална Агенцията за МСП и на форум за диалог и консултации с МСП.

- Разработване на цялостна индустриална политика.

Селско стопанство и рибарство

- Приемане на закон относно селското стопанство, храните и развитието на селските райони и гарантиране на подходяща правна рамка за хармонизирано прилагане на политиките за селското стопанско, за храните и за развитието на селските райони. Разработване на цялостна селскостопанска стратегия на държавно равнище.

- Укрепване на административния капаците на държавно равнище по отношение на селското стопанство, храните и развитието на селските райони, за да се координира ефективно прилагането на политиките за развитие на пазара и селските райони в цялата страна. Работа за създаване на министерство на селското стопанство, храните и развитието на селските райони на държавно равнище, което разполага с достатъчно ресурси за изпълнение на своите задачи.

- Приемането на законодателство, съответстващо на европейските стандарти в безопасността на храните, ветеринарния и фитосанитарния сектор, и начало на прилагането му.

- Увеличаване на капацитета на лабораториите и институциите, занимаващи се с безопасността на храните, ветеринарния и фитосанитарния контрол; създаване на референтни лаборатории и развиване на процедурите за вземане на проби в съответствие с изискванията на ЕС.

- Усъвършенстване на системата за идентификация на едрия рогат добитък и за регистриране на придвижването му, начало на идентификацията и регистриране на движението на свине, овце и кози.

Околна среда

- Приемане на държавен Закон за околната среда, за да се създаде рамката за хармонизирана защита на околната среда в цялата страна.

- По-нататъшно прилагане на законодателството относно оценката на въздействието върху околната среда.

- Ратифициране и начало на прилагането на съответните международни конвенции, включително Конвенцията от Архус и Конвенцията от Еспоо.

- Създаване и обезпечаване на функционирането на Държавна агенция по околна среда.

- По-нататъшно укрепване на административния капацитет на институции, работещи в сферата на опазване на околната среда, най-вече на държавно равнище и подобряване на комуникацията и координацията между тези институции.

Енергетика

- Изпълнение на задълженията, възникващи от 1 януари 2007 r. по Договора за енергийната общност, за пълно прилагане на достиженията на общностното право на вътрешния пазар на природен газ и електроенергия и относно трансграничния обмен на електроенергия.

- Разработване и приемане на цялостна стратегия за енергетиката.

Транспортна политика

- По-нататъшно прилагане на изискванията на Меморандума за разбирателство относно изграждането на основната регионална транспортна мрежа в Югоизточна Европа, включително на допълнението относно железопътното пространство в Югоизточна Европа. Координиране и консолидиране на планирането на транспортната инфраструктура на държавно равнище и равнище федеративни единици, за да се съгласува степенуването по важност на транспортните проекти по трасетата на основната регионална транспортна мрежа в Югоизточна Европа.Сближаване с достиженията на общностното право в областта на автомобилния транспорт (технически стандарти и стандарти за безопасност, социални правила и достъп до пазара).

- Пълно прилагане на държавния закон за железопътния транспорт. Изготвяне на становище относно железопътната мрежа за открит достъп до използването на инфраструктурата.

- Изпълнение на ангажиментите, поети в първата преходна фаза на Споразумението за Обща европейска въздухоплавателна зона, включително прилагане на съответното законодателство в областта на авиацията.

Информационно общество и медии

- Приемане на Закон за Агенцията за информационно общество и създаването на тази агенция.

- Прилагане и привеждане в действие на наредбите за телекомуникациите/електронните комуникации, целящи установяването на напълно либерализиран и конкурентен пазар. Въвеждане на необходимите мерки за защита на конкуренцията.

- Поддържане на независимото положение на Агенцията за регулиране на комуникациите. Укрепване на нейния административен капацитет.

Финансов контрол

- Разработване и приемане на стратегия за публичен вътрешно-финансов контрол.

- Приемане и прилагане на законодателство относно вътрешния контрол и одит в публичния сектор.

Статистика

- Прилагане на споразумението между системата на институциите на федеративните единици за подобряване на работата на Централната статистическа служба в Босна и Херцеговина и подобряване на обхвата и качеството на статистиката, особено на държавно равнище.

- Усъвършенстване на събирането и обработката на статистически данни за земеделието, в съответствие със стандартите и методиката на ЕС.

- Подобряване на качеството и обхвата на статистиката, основаващо се на консолидираните бюджетни сметки.

- Създаване на законодателна рамка за извършване на преброяване на населението. Постигане на споразумение относно целева дата на преброяването и начало на подготовката за неговото провеждане.

Правосъдие, свобода и сигурност

Визи, граничен контрол, убежище и миграция

- Осигуряване на подходящ персонал за звеното по миграция към Министерството на сигурността и подходящи помещения, оборудване, персонал и обучение за отдела за чужденците.

- Приемане на стратегия на държавно равнище относно миграцията и на новия закона за движение и пребиваване на чужденците.

- Прилагане на Спогодбата за реадмисия между Европейската общност и Босна и Херцеговина и договаряне на спогодби за реадмисия със страните на произход на транзитно преминаващи мигранти.

- Гаранции, че центровете за прием са в съответствие с международните стандарти и поемане изцяло на тяхното финансиране и управление.

- Приемане и прилагане на ревизираната Национална стратегия за интегрирано управление на границите (IBM), основаваща се на насоките за интегрирано управление на границите за Западните Балкани, приемане и прилагане на национален план за действие.

- По-нататъшно подобряване на гранично-пропускателни пунктове.

Изпиране на пари

- Осигуряване на необходимия персонал за Бюрото за финансово разузнаване.

- По-нататъшно усъвършенстване на законодателството срещу изпирането на пари, включително на неговото прилагане и привеждане в действие.

Наркотици

- Разработване на политика за борба с наркотиците на държавно равнище в съответствие с европейските стандарти.

- Гарантиране пълноценното функциониране на бюро на държавно равнище за наркотичните вещества.

Полиция

- По-нататъшно укрепване на Държавната агенция за разследване и защита най-вече основно чрез приключване на набирането на служители за нея.

Борба с организираната престъпност и с тероризма

- Изготвяне и прилагане на всички планове за действие, предвидени в националната стратегия за борба с организираната престъпност.

- Актуализиране и прилагане на националния план за действие за борба с трафика на хора.

- Ратифициране на Конвенцията на Съвета на Европа за действие срещу трафика на хора.

- Активизиране на борбата с организираната престъпност и на международното сътрудничество с правоприлагащи органи.

- Предприемане на допълнителни мерки за защита на жертвите на трафика на хора и гаранции за адекватното прилагане на законодателство за защита на свидетелите.

- Увеличаване на капацитета на Държавната агенция за разследване и защита за борба с тероризма и разширяване на международното сътрудничество в тази област, включително чрез надлежното прилагане на международни конвенции.

Защита на личните данни

- Създаване на независим надзорен орган (агенция за защита на личните данни) с достатъчно пълномощия и с достатъчни финансови и човешки ресурси.

3.2. Средносрочни приоритети

Политически критерии

Демокрация и върховенство на закона

Конституция/Управление

- Продължаване на процеса за постигане на споразумение и за изменение в конституцията на Босна и Херцеговина, които ще допринесат за създаване на по-функционални и фискално устойчиви институционални структури и за добро спазване на човешките и основните права и ще подкрепят на процеса на европейска интеграция.

- Постоянен напредък в поемането на пълна национална отговорност за формиране на политики и вземане на решения.

Публична администрация

- Прилагане на реформата в публичната администрация и гарантиране на нейната устойчивост. Увеличаване на капацитета за постепенна правна хармонизация и прилагане на достиженията на общностното правo.

Съдебна система

- Прилагане на стратегията за развитие на съдебната система, консолидиране на независима, надеждна и ефективна съдебната система, която гарантира върховенството на закона и равния достъп на гражданите до правосъдие; обезпечаване на съдилищата с техническо оборудване и финансови средства за ефективно и правомерно съдопроизводство.

Права на човека и защита на малцинствата

- Гаранции, че националното законодателство е напълно съвместимо с Европейската конвенция за правата на човека.

- Гарантиране защитата на малцинствата в съответствие с европейските и международните стандарти; напълно прилагане на националната стратегия за ромите и нейните секторни планове за действие; разработване на данни, които могат да служат за солидна основа при по-нататъшно разработване на стратегии за социално приобщаване, планове за действие и тяхната оценка.

Регионални въпроси и международни задължения

- По-нататъшно насърчаване на регионалния диалог, стабилността, добросъседството и сътрудничеството.

- Привеждане на споразумението със САЩ относно условията за предаване на лица на Международния наказателен съд в съответствие с ръководните принципи на ЕС, приети от Европейския съвет през септември 2002 г.

Икономически критерии

- Подобряване на качеството на публичните финанси чрез намаляване на обществените разходи спрямо БВП, чрез преструктуриране на разходите към категории, допринасящи за растежа и чрез укрепване на капацитета за планиране на икономически политики.

- Завършване на приватизационния процес и ликвидиране на останалите губещи държавни предприятия, които не могат да бъдат продадени.

- Подобряване на участието в официалната икономика чрез намаляване ставките на социалните вноски, чрез реформиране на пенсионната система и улесняване на мобилността на работната ръка в страната.

- Активизиране на преструктурирането (отделянето на инфраструктура от доставки) на мрежовите индустрии, за да се отворят пазарите на електроенергия, природен газ и телекомуникации към нови доставчици в името на по-голяма конкуренция и по-ефективно разпределение на ресурсите.

- Продължаване на реформите при процедури на регистриране на собственост, привеждане в действие на договори, процедури по несъстоятелност, регистрация, данъчно облагане и лицензиране на предприятия, за да се подобри бизнес климата и да се насърчи предприемачеството. Отстраняване на припокриващи се наредби, издадени от различни управленски равнища, и двойното данъчно облагане на предприятията, което възниква между федеративните единици.

Европейски стандарти

Вътрешен пазар

Свободно движение на стоки

- Продължаване изграждането на качествената инфраструктура, заедно с сближаването на законодателството в сферата на стандартите, сертифицирането, метрологията, акредитацията и оценката на съответствието с достиженията на общностното право, както и транспониране на директивите по новия глобален подход и по стария подход.

- Осъществяване на по-нататъшен напредък в приемането на европейски стандарти и активизиране на усилията за пълноправно членство в Европейския комитет по стандартизация, в Европейския комитет по електротехническа стандартизация и в Европейския институт по стандартизация в областта на телекомуникациите.

- Създаване на система за надзор на пазара, съответстваща на европейските стандарти.

Митници и данъчна система

- Непрекъснато сближаване на митническото и данъчно законодателство с достиженията на общностното право и по-нататъшно увеличаване на административния капацитет за прилагане на това законодателство, за борба с корупцията, трансграничната престъпност и укриването на данъчни задължения.

- Увеличаване на прозрачността и обмена на информация в региона и с ЕС, за да се улесни прилагането на мерки за предотвратяване избягването на данъчно облагане или укриването на данъци.

Конкуренция

- Прилагане на законодателство за държавните помощи и гаранции за ефективното функциониране на органите за надзор на държавни помощи.

- Изработване на пълен регистър на държавните помощи.

Обществени поръчки

- Гаранции, че правната рамка относно обществените поръчки е съвместима с достиженията на общностното право и процедурите за обществените поръчки се прилагат правилно.

Политика на трудовата заетост и социална политика

- В сферата на психичното здраве развитие на обществени услуги по места като алтернатива на пребиваването в центрове, като също се отпуснат финансови средства за психиатрична здравна помощ.

Образование и научни изследвания

- Предприемане на мерки за подобряване на образователната система, включително началното образование, и за създаване на система за модерно професионално образование и обучение.

- Насърчаване на регионалното сътрудничество в сферата на висшето образование.

Статистика

- Развитие на надеждна икономическа статистика и изграждане на институционален капацитет за изработване и публикуване на основна статистическа база данни, хармонизирана с европейските стандарти, по-специално в сферите на националните бюджетни сметки, селското стопанство, макроикономиката, предприятията, социалната сфера, включително образованието, здравеопазването и работната сила.

- Извършване на преброяване на населението.

Секторни политики

Индустрия и малки и средни предприятие (МСП)

- Гарантиране на прилагането на Хартата за МСП.

- Гарантиране на изпълнението на индустриална политика.

Селско стопанство и рибарство

- Прилагане на цялостна държавна селскостопанска стратегия в цялата страна.

- По-нататъшно укрепване на капацитета за координация на държавно равнище и хармонизиране на политиките за селското стопанско, храните и развитието на селските райони, укрепване на механизмите за изпълнение, по-нататъшно сближаване с достиженията на общностното право.

- Продължаване приемането на съобразено законодателство относно безопасността на храните, ветеринарния и фитосанитарния сектор; разработване на ефективна система за контрол.

- Оценяване доколко предприятията в селското стопанство и хранително-вкусовата промишленост отговарят на изискванията на ЕС, подготовка и начало на изпълнението на програма за тяхната модернизация.

Околна среда

- Продължаване на работата по постепенното транспониране на достиженията на общностното право , като се обърне специално внимание на управлението на отпадъците, на качеството на водата и въздуха, на опазването на природата, на комплексно предотвратяване и контрол на замърсяването.

- Прилагане на стратегически планове, включително инвестиционни стратегии, нарастване на инвестициите в екологична инфраструктура, като се обърне особено внимание на събирането и пречистването на отпадъчните води, на снабдяването с питейна вода и управлението на твърди отпадъци.

- Интегриране на изискванията за защита на околната среда във формулирането и прилагането на други секторни политики.

Транспортна политика

- Създаване на условия за конкуренция в железопътния сектор, включително създаване на регулаторни органи и органи по безопасност.

- По-нататъшно сближаване на законодателството с достиженията на общностното право в областта на транспорта, особено по отношение на техническите стандарти и стандартите за безопасност (включително прилагането на цифров тахограф), социалните стандарти и либерализацията на пазара.

- Изпълнение на ангажиментите, поети във втората преходна фаза на Споразумението за Обща европейска въздухоплавателна зона.

Енергетика

- Ускоряване на реформата на предприятия в енергийния сектор, по-специално производството на енергия и газовия сектор, прилагане на плановете за действие на федеративните единици за преструктуриране на енергодобива, разработване и прилагане на паралелни планове за реформа във въгледобивния сектор, определяне на оператор на преносната система и на оператори на разпределителната система в газовия сектор и развиване на вътрешения пазар газ.

- Гарантиране на консолидирана система за регулиране на енергодобива и газа, готова да включи други енергийни сектори, в съответствие с Договора за енергийната общност и паралелно с това гарантиране, че проблемите на социално уязвими клиенти са взети под внимание.

Информационно общество и медии

- Пълно прилагане на законодателството за общественото радио и телевизионно разпространение и завършване на структурната реформа в общественото радио и телевизионно разпространение.

- Активизиране на законодателството в съответствие с регулаторната рамка на ЕС за електронните комуникационни мрежи и услуги и гарантиране на неговото прилагане и привеждане в действие.

- Привеждане в съответствие с Европейската конвенция за трансгранична телевизия и Директивата относно телевизия без граници.

Финансов контрол

- Прилагане на Документа за политиката на публичен вътрешен финансов контрол и на плана за действие.

- Укрепване на оперативния и функционален капацитет и на финансовата независимост на върховните одитни институции.

- Създаване на процедури и административен капацитет за осигуряване на ефективна защита на финансовите интереси на ЕС.

Правосъдие, свобода и сигурност

Визи, граничен контрол, убежище и миграция

- Прилагане на политики за визите убежището и миграцията в съответствие със стандартите на ЕС.

- По-нататъшно подобряване на управлението на границите, като специално се наблегне на граничната инфраструктура и надзора на демаркационната линия.

Изпиране на пари

- Гаранции, че все по-добри резултати в привеждането в действие на законите срещу изпирането на пари.

Наркотици

- Гаранции, че правоприлагащите органи са добре оборудвани за борбата с трафика на наркотици. Постигане на задоволително междуведомственото и международно сътрудничество, което да води до значително по-добри резултати в тази сфера.

Полиция

- Изпълнение изцяло на реформата в полицията.

Борба с организираната престъпност и с тероризма

- Постигане на значителни резултати в борбата срещу организираната престъпност, всички видове трафик и тероризъма и гарантиране на съответното наказателно преследване.

Защита на личните данни

- Прилагане на националния закон за защита на личните данни в съответствие с достиженията на общностното правото и гарантиране на ефективно правоприлагане и мониторинг.

4. ПЛАНИРАНЕ

Помощта от Общността в рамките на процеса на стабилизиране и асоцииране на държавите от Западните Балкани ще се предоставя съгласно съществуващите финансови инструменти, по-специално Регламент (ЕО) № 1085/2006 на Съвета (за ИПП), а за програмите, приети преди 2007 г., съгласно Регламент (ЕО) № 2666/2000 на Съвета от 5 декември 2000 г. (регламента за CARDS)[4]. Споразуменията за финансиране служат за правно основание за изпълнението на конкретните програми. Следователно, настоящото решение няма да има финансови последствия. Босна и Херцеговина може да получи достъп до финансиране по линия на многостранни и хоризонтални програми.

5. УСЛОВНОСТ

Помощта за държавите от Западните Балкани зависи от напредъка в изпълнението на критериите от Копенхаген и на конкретните приоритети по това Европейско партньорство. Ако тези условия не бъдат спазени, Съветът може да предприеме съответните мерки съгласно член 21 от Регламент (ЕО) № 1085/2006 на Съвета или, за програми преди 2007 г., съгласно член 5 от Регламент (ЕО) № 2666/2000. Помощта от Общността зависи също така от условията, формулирани от Съвета в неговите заключения от 29 април 1997 г., и особено от условията по отношение на ангажимента на бенефициерите да провеждат демократични икономически и институционални реформи. В отделните годишни програми са включени и специфични условия. Решенията за финансиране ще бъдат последвани от подписването на споразумение за финансиране с Босна и Херцеговина.

6. МОНИТОРИНГ

Прегледът на изпълнението на Европейското партньорство ще се извършва посредством механизмите, установени в рамките на Процеса за стабилизиране и асоцииране, и най-вече чрез годишните доклади за напредъка, които се представят от Комисията.

[1] ОВ L 86, 24.3.2004 г., стр. 1. Регламент, последно изменен с Регламент (EО) № 269/2006 (OВ L 47, 17.2.2006 г., стр. 7).

[2] Решение 2006/55/EО на Съвета от 30 януари 2006 г. относно принципите, приоритетите и условията на Европейското партньорство с Босна и Херцеговина и за отмяна на Решение 2004/515/ЕО (OВ L 35, 7.2.2006 г., стр. 32).

[3] ОВ L 210, 31.7.2006 г., стр. 82.

[4] ОВ L 306, 7.12.2000 г., стр. 1. Регламент, последно изменен с Регламент (ЕО) № 2112/2005 (OВ L 344, 27.12.2005 г., стр. 23).